'सत्य साईं के ट्रस्टियों में कोई मतभेद नहीं'  
श्री सत्य साईं केंद्रीय ट्रस्ट के न्यासियों ने जोर देकर कहा कि उनके बीच कोई मतभेद नहीं है और ट्रस्ट के अध्यक्ष का चुनाव जल्द किया जाएगा।
श्री सत्य साईं केंद्रीय ट्रस्ट के न्यासियों ने एकमत प्रदर्शित करने के उद्देश्य से जोर देकर कहा कि उनके बीच कोई मतभेद नहीं है और ट्रस्ट के अध्यक्ष का चुनाव जल्द किया जाएगा।  न्यासियों ने सत्य साईं इंडोर स्टेडियम में आयोजित संवाददाता सम्मेलन में कहा, अध्यक्ष का चुनाव अगले सप्ताह हो सकता है जब न्यासी और प्रबंधन परिषद की बैठक होगी। जहां तक हमें जानकारी है बाबा की कोई वसीयत नहीं है और न ही उत्तराधिकारी के लिए उनके मन में किसी का नाम था।  न्यासियों ने कहा कि उनके बीच कोई मतभेद नहीं है। न्यासियों और प्रबंधन परिषद की ओर से बोलते हुए भारतीय उद्योग परिसंघ (सीआईआई) के पूर्व अध्यक्ष वेणु श्रीनिवासन ने कहा, बाबा ने विभिन्न कार्यप्रणालियों में जो परंपरा स्थापित की थी, वे बिल्कुल स्पष्ट हैं। उन गौरवशाली परंपराओं के मूल्यों को बरकरार रखते हुए उनका उसी भावना से पालन किया जाएगा।  श्रीनिवासन ने कहा, केंद्र और आंध्र प्रदेश सरकार दोनों ने भरोसा दिया है कि वे न्यास की गतिविधियों में कोई हस्तक्षेप नहीं करेंगे। श्रीनिवासन और एक अन्य न्यासी नगानंद ने कहा कि मीडिया ने न्यास की सम्पत्ति को बढ़ा चढ़ाकर पेश किया है। न्यास की सम्पत्ति विशिष्ट प्रयोजन के लिए है। न्यास के स्वामित्व वाली प्रत्येक भूमि का टुकड़ा धर्मार्थ प्रयोजन के लिए है और ये सम्पत्तियां बिक्री और वाणिज्यिक उपयोग के लिए उपलब्ध नहीं हैं।